Migrantlar chegarada Makedoniya politsiyasi bilan to'qnashdi
Politsiya rezinali o'q otgan, qochqinlarni suv bilan tarqatishga harakat qilgan, bir necha odam jarohat olgan. Gretsiya Makedoniyani ortiqcha kuch ishlatganlikda ayblamoqda.
Makedoniya politsiyasi Gretsiya bilan chegarada turgan migrantlarni tarqatish uchun ko'zni yoshlantiruvchi gaz va karaxt qiluvchi granatalar qo'lladi. Qochqinlar Idomeni chegarasida o'rnatilgan to'siqlardan o'tishga harakat qilgan edi. Yakshanba kuni ham o'sha yerda to'qnashuv kuzatilgan. Politsiya rezinali o'q otgani, qochqinlarni suv bilan tarqatishga harakat qilgani, bir necha odam jarohat olgani aytiladi. Gretsiya rasmiylari qo'shni Makedoniyani ortiqcha kuch ishlatganlikda ayblamoqda. Aytishlaricha, qochqinlar joylashgan lagerda kimdir chegara ochilgani haqida varaqalar tarqatganidan so'ng omma o'zini chegara tomon urgan. Idomeni lagerida yashayotgan minglab odamlar yashash sharoitidan, zo'ravonliklar sodir bo'lib turishidan shikoyat qiladi. So'nggi bir yilda yuz minglab odam Suriya va Iroqdagi urushlardan, qashshoqlikdan, terrorizmdan qochib Yevropaga bordi. Afrika, Pokiston, Afg'onistondan ham qochqinlar bor. Liviyadan dengiz orqali xavfli yo'lga otlangan 2000 dan ziyod migrant shu hafta Italiya sohillarida qutqarilgan. Qurbonlar yo'q, barchasi Sitsiliyaga jo'natilgan. Qochqinlarning yangi oqimidan xavotirga tushgan Avstriya Italiya bilan chegarada nazoratni kuchaytirmoqchi.